วันนี้ก็จะพาไปกินบุฟเฟต์ที่ถูกใจสายกินหลายท่านกันนะคะ กับ Copper International Buffet ซึ่งจขบ.เคยไปกินมาแล้วและรีวิวไปแล้วครั้งหนึ่ง (คลิกเพื่ออ่าน) แต่รอบนี้ไปโดยการชวนจากทางพีอาร์ของทางร้านค่ะ แล้วก็ได้เป็นรอบเสาร์กลางวัน เราก็เลยชวนเพื่อนที่สะดวกไปอีกสองคนคือน้องบุ๊งกับน้องดันไบน์นั่นเอง (บุฟเฟต์ต้องบุ๊งค่ะ เราถึงจะได้ชิมเยอะ อิอิ)


ให้ดูภาพโดยรวมบางส่วนของวันนั้นก่อนนะคะ แฮร่...



สำหรับพิกัดของเดอะเซนส์นะคะ ตามนี้เลยฮับ (ถ้าใครวิ่งจากสะพานพระรามแปด อย่าเผลอขึ้นทางคู่ขนานลอยฟ้าช่วงสุดท้ายนะคะ เพราะมันจะยาวเลยไปพุทธมณฑลเลยค่ะ ซึ่งเราพลาดมาแล้ว ฮืออออ)



ร้านนี้จะอยู่ที่ชั้น 2 ของเดอะเซ้นส์นะคะ ซึ่งแนะนำให้โทรจองก่อนล่วงหน้าค่ะเพราะคนเต็มตลอดทุกเที่ยวของการกินค่ะ เหอๆ

อีกอย่างคืออยากให้เช็คโปรฯ ของแต่ละวันแต่ละช่วงที่จะไปกินก่อนล่วงหน้าที่เฟซบุ๊คของร้านนะคะ ตามนี้เลยฮับ

https://www.facebook.com/copperbuffet/
(ป.ล.เค้ามีแจกเวาเชอร์รับประทานอาหารกับบัตรสมาชิกอยู่เนืองๆ ด้วยนะคะ)


ซึ่งรอบของการกินจะตามภาพนี้เลยนะคะ ระยะเวลาในการกินคือ 2 ชั่วโมงนะคะ

สำหรับวันธรรมดาจะมีสองรอบ ส่วนเสาร์อาทิตย์จะเป็นสี่รอบตามภาพเลยฮับ

โดยส่วนตัวแล้วเห็นว่า ถ้าใครเป็นขาประจำบุฟเฟต์ สมัครสมาชิก 500 บาทนี่โคตรคุ้มอะค่ะ แบบว่าลดทั้งโต๊ะ จาก 987 เหลือ 888 นี่คือลดไป 99 บาท (ไปห้าหกคนก็ได้ค่าบัตรแล้วอ้ะ) แถมวันเกิด ลด 15% ให้ทั้งโต๊ะอีกต่างหาก คือ ถ้าบ้านอยู่แถวนั้น ทำแน่นวล



วันนั้นด้วยความขึ้นทางคู่ขนานลอยฟ้าผิดไง เลยต้องไปจอดที่อื่นแล้วนั่งมอไซค์ไปแทน 555 เลยได้รูปตอนเดินเข้าไปในเดอะเซ้นส์มาให้ดูด้วยค่ะ จะเห็นว่าลิฟท์ที่จะกดขึ้นไปที่ร้านซึ่งอยู๋ชั้น 2 จะอยู่ทางซ้ายมือในภาพนะคะ



ไปถึงก็เกือบเที่ยงแล้วค่ะ เค้าเริ่มรอบ 11.30 น.กันไปสักพักแล้วววว




ที่นั่งภายในร้านนะคะ มีมากพอควรเลยแหละค่ะ


จากนั้นก็ได้เวลาเก็บรูปไลน์อาหารค่ะ โซนแรกจะอยู่ใกล้โต๊ะที่เรานั่ง จะเหมาะสำหรับผู้รักสุขภาพนะฮับ ได้แก่ผลไม้ สลัด และโคลด์คัทต่างๆ มีขาหมูสเปน อกเป็ดรมควัน แฮม และสไปซี่ซาลามีค่ะ



หนึ่งมุมเด็ดของที่นี่นะคะ ณ วันนั้นที่เราไปนี่โชคดีมาก มีครบทั้งแกะ ทั้งเนื้อ ทั้งกุ้งแม่น้ำ (กุ้งแม่น้ำจำกัดครั้งละ 3 ตัวนะคะ แต่หมดแล้วก็ไปสั่งอีกได้ค่ะ) ซึ่งการสั่งก็บอกเบอร์โต๊ะกับน้องพนักงานแต่ละซุ้มนะคะ อย่างเนื้อนี่ก็สั่งระดับความสุกได้ (ซึ่งสำหรับใครที่กินแบบยังมีเลือดได้ ขอแนะนำมีเดียมแรร์นะคะ จะได้ความนุ่มหวานมากค่ะ แต่ถ้าไม่ไหว มีเดียมก็พอโอเคค่ะ) แล้วพนักงานจะนำไปให้ที่โต๊ะเองนะคะ ซึ่งเราว่าการทำบุฟเฟต์แต่ทำแบบออนออเดอร์แบบนี้มันดีงามมาก เพราะจะทำให้ได้รสชาติที่ดีของแต่ละเมนู ทำให้เราอยากกินอีกเพราะมันอร่อย (ซึ่งบุฟเฟต์ทั่วไปจะทำรสชาติกลางๆ ไม่ค่อยถูกปากง่ะ แล้วก็กินได้น้อย แต่ที่นี่คนละคอนเซปต์ค่ะ ชอบก็ตรงนี้แหละ) 




ต่อไปเป็นอีกโซนที่วันนั้นกรี๊ดมากที่มีค่ะ ก็คือหอยนางรม (ตอนรอบที่แล้วเจอแต่หอยสุราษฎร์ไง รอบนี้มีฟินเดอแคลร์แล้ว ดีใจจจ เพิ่มราคาแล้วได้ของเพิ่มนี่ ปลื้มนะคะ แฮร่...) ซึ่งหอยนางรมนี่มีคำเตือนสำหรับการกินด้วยนะคะ จะกินก็ประเมินตัวเองด้วยเน้อ หอยนางรมก็สั่งได้ครั้งละสามเช่นกันนะคะ แต่มาสั่งได้เรื่อยๆ ถ้าอยากกินอีกค่ะ หรือใครไม่ถนัดหอยนางรมก็ยังมีหอยแมลงภู่นิวซีแลนด์และกุ้งตามภาพเลยฮับ


ต่อไปเป็นอีกหนึ่งโปรฯ ในช่วงที่เราไปค่ะ แต่ไม่รวมในบุฟเฟต์นะคะ เสียค่าใช้จ่ายต่างหากหละ กับล็อบสเตอร์ ซึ่งเพิ่มอีกตัวละ 599 บาท โดยสั่งปรุงได้สามแบบคือ ซาชิมิ อบชีส และผัดกับสปาเก็ตตี้ค่ะ 




ต่อไปกับอีกหนึ่งมุมฮิตสำหรับบุฟเฟต์นะคะ มุมอาหารญี่ปุ่นนั่นเอง ซึ่งมีทั้งซาชิมิ และซูชิที่ทำแบบออนออเดอร์เช่นกันนะฮับบบ


ซึ่งเมนูซูชิก็จะประกอบไปด้วย ซูชิแซลมอนไซเกียว ซูชิเนื้อวากิวซอสครั้นชี่ ซูชิกุงกังแซลมอนสไปซี่ ถุงทอง และซูชิปูอัดค่ะ ซึ่งตัวแซลมอนไซเกียวกับเนื้อวากิวนี่ สามารถให้มาเผาที่โต๊ะได้ด้วยนะคะ หรือจะให้เค้าเผามาเลยก็ได้ฮับ



ต่อไปกับอีกหนึ่งไฮไลท์ (อีกแล้ว ไฮไลท์เยอะเกิ๊นที่นี่ 555) นั่นก็คือ ไลน์ของหวานนั่นเอ๊ง วันนี้มีเมนูใหม่ด้วยน้าา



ตัวอย่างหน้าตาของของหวานที่สั่งทำได้ร้อนๆ อีกเช่นเคยนะคะ ไม่ว่าจะเป็นฟินิกซ์ลาวาดังโงะมันม่วง (เมนูใหม่) ช็อกโกแลตลาวา โทสต์และวัฟเฟิลฮับ




เครมบูเล่กับพันนาคอตต้ายังมีเช่นเคยนะคะ พอสั่งก็ถึงจะทำให้และเสิร์ฟให้ที่โต๊ะเช่นกันค่ะ เพราะงั้นจำเลขโต๊ะแม่นๆ นะ ฮาา



ส่วนไอศกรีม วันนั้นมีแปดรสชาติค่า ตามภาพเลย (ไม่ค่อยลำเอียงเลยเนาะ จขบ.เนี่ย พอของหวานงี้ แยกรูปให้เห็นชัดเชียะ)



เครื่องดื่มก็มีทั้งสายรักกาเฟอีนอย่างกาแฟสดจากเครื่อง น้ำผลไม้อย่างมะตูม น้ำผึ้งมะนาวและพั้นช์ รวมทั้งเหล่าเสพน้ำตาลไม่แคร์เวิลด์อย่างน้ำอัดลมทั้งหลายนะฮะ



ต่อปายยย กับอีกหนึ่งไฮไลท์ที่เราพลาดไปในรอบที่แล้วกับซุปค่ะ มีซุปมิโสะกับซุปทรัฟเฟิลลลลล ซึ่งขอบอกว่า ซุปทรัฟเฟิลคือดีงามสยามประเทศมาก ตอนมากินเองไม่เชื่อคนแนะนำไง กลัวตัวเองเสียพื้นที่กระเพาะ รอบนี้คุณเกษมแนะนำว่าห้ามพลาดจริงๆ นะ เลยลองซดไปช้อนหนึ่ง โอ้ว แม่เจ้า!!!! มันยอดมากค่ะจอร์จ อร่อย หอม เข้มข้นกำลังดี นี่ชั้นเคยพลาดอะไรมา ม่ายยยยย กรีดร้องโหยหวน (หยุดดราม่าค่ะป้า หยุด) อร่อยมากค่ะ เป็นอีกอย่างที่ห้ามพลาดเมื่อมาที่นี่นะคะ วันนั้นไปกันสามคน ปลาบปลื้มเมนูนี้กันทั้งสามคนอ้ะ



นอกจากนั้นถ้าใครสายเวสเทิร์นก็มีทั้งพิซซ่าแฮมและขนมปังกระเทียมด้วยนะคะ



ต่อไปเป็นโซนฮอทดิชค่าาา ไปดูกันว่ามีอะไรให้กินบ้าง 



ในไลน์นี้ก็จะมีปลาดอลลี่นึ่งมะนาว เพนเน่อบชีส ไก่ย่างบาร์บีคิวซอส ขาหมูพะโล้ แกงเขียวหวานไก่ ส่วนข้าวก็มีให้ทั้งไรซ์เบอร์รี่และข้าวหอมมะลินะคะ



ต่อไปเป็นไลน์ของทอดค่ะ



ก็มีกุ้งเทมปุระ ปีกไก่ทอด ไก่คาราเกะ ปลาไข่ทอด แซลมอนย่าง (มาอยู่ในของทอดได้ไงเนี่ย) และเฟรนช์ฟรายด์ค่ะ



เมนูแนะนำต่อไปค่ะกับ ก๋วยเตี๋ยวน้ำตกค่ะ ซึ่งมีทั้งหมู และเนื้อวากิวออสเตรเลียนะคะ มีบอกเรื่องค่าปรับกรณีกินไม่หมดด้วยค่ะ คนไทยหลายคนยังกินบุฟเฟต์ไม่เป็นนะคะ ตักมาสักแต่ว่าเยอะและให้คุ้มง่ะ แล้วเหลือ ซึ่งไม่ดีเลยง่ะค่ะ เราเห็นด้วยกับการปรับนะคะ รวมทั้งผัดไทยกุ้งแม่น้ำนะคะ หรือถ้าใครชอบสไตล์ฝรั่งก็จะมีสปาเก็ตตี้ ซึ่งก็มีให้เลือกปรุงห้าแบบตามภาพเลยค่า



นอกจากนั้นก็ยังมีส้มตำด้วยค่ะ ซึ่งตอนแรกไม่คิดจะสั่งเลยแหละ เพราะเห็นใช้พริกเม็ดใหญ่ (เราชอบกินพริกขี้หนูสวน แหะๆ) แต่ตอนหลังสั่งมาชิมนี่ก็เซอร์ไพรซ์เลยค่ะ อร่อยแฮะ


ซึ่งส้มตำก็จะมีให้เลือกห้าอย่างคือ ส้มตำปู ส้มตำปูปลาร้า ส้มตำไทย ส้มตำไทยไข่เค็ม และส้มตำไทยใส่ปูค่ะ




หลังจากดูว่ามีอะไรกินแล้ว ถึงเวลาหม่ำกันแล้วค่าา แน่นอนว่าจัดเต็ม ไปกับเจ้าแม่บุฟเฟต์ทั้งทีอะนะ อิอิ


มาดูคลิปการแนะนำเมนูต่างๆ ของทางร้านกันนะคะ



หมวดซาชิมิและหอยนางรม อย่างที่บอกว่าหอยนางรมวันนั้นมีทั้งฟินเดอร์แคลร์และหอยนางรมสุราษฎร์นะคะ จะเห็นว่าหอยเรา (ขอแทนสั้นๆ แบบนี้นะ อย่าคิดไปไกลหละ อิอิ) จะอวบอ้วนกว่า และรสชาติก็ค่อนข้างหวานกว่านะคะ แต่ฟินเดอแคลร์จะให้อารมณ์ของน้ำทะเลที่ต่างไปจากที่เราคุ้นเคยค่ะ ใครสามารถก็แนะนำให้กินทั้งสองแบบค่ะ กินแบบใส่เครื่องไทยๆ (น้ำพริกเผา ยอดกระถิน หอมเจียว) ใส่น้ำจิ้มซีฟู้ด หรือกินเคียงกับเครื่องแบบเวสเทิร์นก็มีให้ค่ะ

ส่วนปลาดิบ แซลมอนโอเคนะคะ สดดีค่ะ ชิ้นใหญ่เต็มคำดีด้วย




สำหรับหมวดเส้นทั้งหลายนะคะ นี่คือที่ได้ชิมๆ กัน เรายังคงชอบสปาเก็ตตี้ซอสพริกกระเทียมค่ะ รอบนี้เราเลือกทำกับเนื้อวากิว ซึ่งดีงามมาก รสยังจัดจ้านเหมือนเดิม เส้นลวกมาดี เนื้อนุ่ม เคี้ยวกำลังดี อร่อยค่ะ ส่วนก๋วยเตี๋ยว น้ำซุปโอนะคะ เนื้อที่มาด้วยก็เคี้ยวเต็มปากเต็มคำดีค่ะ ผัดไทยไม่ได้กินง่ะ แต่เพื่อนๆ ชมว่าอร่อยค่ะ ผัดมาได้รสชาติสม่ำเสมอดี ส่วนคาโบนารา ที่นี่เค้าทำรสเข้มข้นใช้ได้นะคะ พริกไทยเด่นเลย ซึ่งถูกจริตเรา แฮร่...


คั่นกันด้วยเมนูพิเศษของวันนั้นค่ะ (ซึ่งเสียค่าใช้จ่ายต่างหาก ไม่รวมในบุฟเฟต์นะฮะ ย้ำกันอีกที) นั่นก็คือล็อบสเตอร์ร์ร์นั่นเองงงง โดยเราเลือกปรุงมาสองแบบค่ะ คือ ซาชิมิ กับ อบชีส ตัวอบชีสชีสมาเต็มมาก ส่วนตัวซาชิมิก็โชว์ความสดของล็อบสเตอร์ได้ดีนะคะ ราดกับน้ำจิ้มซีฟู้ด ก็แซ่บ หรือถ้าอยากได้ความหวานของเนื้อล็อบสเตอร์ชัดๆ ก็จิ้มกับโซยุก็ได้ค่ะ



ต่อไปกับซูชินะคะ เราเลือกแบบมาเบิร์นให้ดูที่โต๊ะค่ะทั้งวากิวและแซลมอนเลย ซึ่งส่งกลิ่นหอมหวนมาก ชอบๆ

ให้ดูคลิปตอนเบิร์นนะคะ


สำหรับตัวรสชาติ อร่อยทั้งสองตัวนะคะ ตัววากิวเนื้อก็ไม่เหนียวเลย กำลังเคี้ยวนิดๆ พอมันฟันค่ะ ส่วนแซลมอนก็มาเต็มมาก หอมกลิ่นเบิร์นอ่อนๆ ค่ะ


ถัดมาเป็นเนื้อวากิวค่ะ สั่งมีเดียมแรร์ แต่ได้มาแบบค่อนไปทางมีเดียมนะคะ ทว่าเนื้อไม่เหนียวค่ะ เลยโออยู่นะคะ เนื้อนุ่ม อร่อยค่ะ ส่วนขาหมูพะโล้ จะออกหวานนิดๆ แบบที่เราชอบเลยแหละ อร่อยๆ ส้มตำนี่สั่งมาเพราะคุณเกษมแนะนำค่ะ จัดจ้านดีนะคะ แม้จะไม่ได้ใช้พริกขี้หนูสวน แต่ถ้าใช้พริกขี้หนูสวนก็จะได้ความเผ็ดและหอมอีกค่ะ


สำหรับแกะ วันนั้นทำดีค่ะ กลิ่นน้อยมากเลย แล้วก็ทำมานิ่ม บุ๊งฟาดไปซะสามรอบ สุดยอดอ้ะ



หมดคาวแล้ววววว ต่อไปเป็นของหวานกันบ้างค่าาา ให้ดูคลิปเรียกน้ำย่อยก่อนเนาะ แฮร่...

 


ที่ได้กินวันนั้นนะคะ ตัวโทสต์อร่อยกว่ารอบที่เรามากินเองแฮะ เนื้อดีค่ะ วัฟเฟิลเราเฉยๆ ง่ะ เราชอบเนื้อแน่นและหอมเนยกว่านี้ ตัวมันม่วงแปลกดีค่ะ แต่ไม่ต้องจริตเราเท่าไหร่ ไอศกรีมอร่อย เครมบูเล่ยังดีเหมือนเดิมค่ะ พันนาคอตต้า เราชอบเนื้อพันนาคอตต้าอยู่นะ แต่ซอสรสยังโดดไปค่ะ 

ส่วนคอฟฟี่เลิฟเวอร์ก็มีกาแฟสดให้ดื่มนะคะ เพื่อนร่วมโต๊ะสองคนจัดกันไปหลายแก้วค่ะ ส่วนขาชาอย่างเราอดง่ะ แหะๆ



ปิดท้ายด้วยรูปของคุณเกษมที่นอกจากจะให้ข้อมูลชัดเจนจนปลื้มแล้ว ยังเซอร์ไพรซ์ด้วยการแกะกุ้งให้คุณนายบุ๊งเธออีกค่าา สุดยอดอ้ะ 

ส่วนรูปคู่นั่นเป็นเชฟใหญ่ของที่นี่นะคะ



สรุปสำหรับที่นี่นะคะ


เป็นอีกที่ที่เราค่อนข้างปลื้มนะคะ อย่างที่บอกว่า ส่วนใหญ่ที่กินบุฟเฟต์มา มีตัวเลือกหลากหลายก็จริง แต่รสชาติมักจะออกแนวกลางๆ แต่ที่นี่กลับทำได้อร่อยหลายอย่างเลยค่ะ ทำให้อยากกินโน่นนี่เต็มไปหมด นี่ไปสองรอบก็ยังกินไม่ครบนะคะ แล้วตัวค่าสมาชิก 500 บาทต่อปี แต่ใช้ลดได้ทั้งโต๊ะ (ลดไปคนละ 99 บาท) แถมตอนวันเกิดลด 15% ทั้งโต๊ะอีกนี่...เราถือว่าคุ้มมากง่าา จนอยากเก็บเวาเชอร์ไม่อยากแจก 55555 ใครได้เวาเชอร์ไปก็อ่านรีวิวแล้วลองเลือกดูนะคะว่าจะลองอะไรบ้าง แต่ถ้าสามารถ จะลองให้ครบเลยก็ได้ค่ะ แฮร่...